Библија (Бакотић) : Прва Јованова посланица


Глава 1.
1 Што беше из почетка, што чусмо, што видесмо очима својим, што размотрисмо, и руке наше опипаше о Речи живота,

2 (и живот се јави, и видесмо, и сведочимо, и јављамо вам живот вечни, који беше у Оцу и јави се нама)

3 што видесмо и чусмо, то јављамо вама, да и ви с нама имате заједницу, а наша је заједница с Оцем и са Сином његовим Исусом Христом.

4 И ми ово пишемо да радост наша буде потпуна.

5 Вест коју од њега примисмо и коју вама јављамо, та је да је Бог светлост, и да таме у њему нема никакве.

6 Ако речемо да имамо заједницу с њим, а у тами ходимо, лажемо и не поступамо по истини.

7 Али ако у светлости ходимо, као што је он сам у светлости, имамо заједницу међу собом и крв Исуса, Сина његова, очишћава нас од свакога греха.

8 Ако речемо да греха немамо, себе варамо, и истине нема у нама.

9 Ако исповедамо грехе своје, веран је он и праведан да нам опрости грехе наше, и очисти нас од сваке неправде.

10 Ако речемо да не сагрешисмо, правимо га лажом, и реч његова није у нама.

Глава 2.
1 Дечице моја! Ово вам пишем да не грешите. А ако неко сагреши, имамо бранитеља код Оца, Исуса Христа праведника.

2 Он је сам жртва окајања греха наших, и не само наших, него и целога света.

3 Ако заповести његове држимо, по томе разумемо да га познасмо.

4 Ко говори: "Познајем га", и заповести његових не држи, лажа је и у њему нема истине;

5 а ко држи реч његову, у њему је заиста љубав Божја савршена; и по томе познајемо да смо у њему.

6 Ко говори да у њему стоји, тај треба тако да ходи, као што је он ходио.

7 Љубљени! Не пишем вам нове заповести, него заповест стару, коју имасте од почетка. Та заповест стара јесте реч коју чусте.

8 Али вам ипак нову заповест пишем, која је истинита и у њему и у вама, јер тама пролази и права се светлост већ појављује.

9 Ко говори да је у светлости, а мрзи на свог брата, још је у тами.

10 Ко љуби брата свога, у светлости живи и у њему нема спотицања.

11 Али ко мрзи на свог брата, у тами је, у тами ходи, и не зна куда иде, јер тама заслепи очи његове.

12 Пишем вам, дечице, да су вам опроштени греси, имена његова ради.

13 Пишем вам, оци, јер познасте онога који је од почетка. Пишем вам, младићи, јер надвладасте лукавога. Писах вам, децо, јер познасте Оца.

14 Писах вам, оци, јер познасте онога који је од почетка. Писах вам, младићи, јер сте јаки, и реч Божја у вама пребива, и надвладасте лукавога.

15 Не љубите свет, ни што је у свету. Ако ко љуби свет, нема љубави Очине у њему.

16 Јер све што је на свету, путене жудње, жудње очију и бес живота, није од Оца, него је од овога света.

17 А свет пролази, и са њим и жудње његове; али онај који вољу Божју чини остаје до века.

18 Децо, последњи је час, и као што чусте да ће доћи антихрист, има и сад много антихриста. По томе познајемо да је последњи час.

19 Из наше средине изиђоше, али не беху наши. Јер кад би били наши, остали би с нама. Али они изиђоше, да се објави да нису наши.

20 А ви имате помазање онога који је свет и сви имате познање.

21 Не писах вам зато што не знате истину, него зато што је знате, и што никаква од истине не долази.

22 Ко је лажљивац, ако то не онај који тврди да Исус не Христос? То је антихрист, који одриче Оца и Сина.

23 Ко год одриче Сина, ни Оца нема, а ко препознаје Сина, има и Оца.

24 Оно дакле што чусте из почетка, у вама нека стоји. Ако у вама остане оно што чусте из почетка, и ви ћете остати у Сину и у Оцу.

25 А обећање које нам он учини, то је живот вечни.

26 Ово вам писах у погледу оних који вас заводе.

27 И ви помазање које примисте од њега, оно у вама стоји, и не требујете да вас ко учи, него како вас то помазање само у свему учи, и истинито је и није лаж, останите у њему по науци коју вам оно даје.

28 И сад, дечице, останите у њему, да имамо поуздање кад се он појави, и да се не збунимо о његову појављивању и не останемо далеко од њега.

29 Ако знате да је он праведник, познајте да је сваки који правду чини, од њега рођен.

Глава 3.
1 Видите какву нам је љубав дао Отац, да се деца Божја назовемо. И ми то и јесмо. Ако нас свет не познаје, то је што ни њега не позна.

2 Љубљени, сад смо деца Божја, и још се не показа што ћемо бити. Али знамо да кад се он покаже, бићемо слични њему, јер ћемо га видети као што јест,

3 и сваки који ту наду у њега има, чисти се, као и он што је чист.

4 Сваки који чини грех прекрши закон, и прекршење закона грех је.

5 А ви знате да се Исус јави да одузме грехе, и да греха у њему нема.

6 Ко год у њему стоји не греши. Ко год греши, не види га нити га позна.

7 Дечице, нико да вас не заведе. Ко правду твори, праведник је, као и он што је праведан.

8 Ко почини грех од ђавола је, јер ђаво греши од почетка. Син се Божји зато јави да уништи дела ђавоља.

9 Ко је год рођен од Бога, не чини греха, јер је семе Божје у њему, и не може грешити, јер је рођен од Бога.

10 По томе се познају деца Божја и деца ђавоља: ко год не ради по правди није од Бога, као што није ни онај који брата свога не љуби.

11 Јер што вам се каза и што из почетка чусте, то је да треба да љубимо један другога,

12 и да не будемо као Каин, који беше од лукавога, и који уби братасвога. И зашто га уби? Јер дела његова бејаху зла, а брата му праведна.

13 Не чудите се, браћо моја, ако свет мрзи на вас.

14 Ми знамо да пређосмо из смрти у живот, јер љубимо браћу. Ко не љуби, у смрти остаје.

15 Сваки који мрзи брата свога крвник је, а ви знате да ни један крвник нема у себи вечнога живота.

16 По томе познасмо љубав, што он за нас живот свој даде, а и ми смо дужни живот дати за браћу.

17 Ко дакле има богатства овога света и види брата свога у невољи и затвори срце своје од њега, како љубав Божја стоји у њему?

18 Дечице моја, да не љубимо речју ни језиком, него делом и истином.

19 По томе познаћемо да смо од истине, и пред њим ћемо срца своја умирити.

20 Јер ако нас осуди срце наше, Бог је већи од срца нашега и зна све.

21 Љубљени, ако нас срце наше не осуди, поуздање имамо пред Богом,

22 и што год заиштемо, примамо од њега, јер држимо заповести његови и чинимо што је њему угодно.

23 И то је заповест његова: да у име Сина његова Исуса Христа, и да љубимо један другога по заповести коју нам је дао.

24 Ко држи заповести његове, у Богу стоји и Бог у њему; и ми познајемо да он у нама стоји по Духу што нам је дао.

Глава 4.
1 Љубљени! Не верујте свакоме духу, него испитујте духове да познате јесу ли од Бога, јер многи лажни пророци изиђоше на свет.

2 По овоме познајете Духа Божјега: Сваки дух који признаје Исуса Христа, који је у пути дошао, од Бога је,

3 а сваки дух који не признаје Исуса, није од Бога, и он је антихристов, за чији долазак чусте, и сад је већ на свету.

4 Ви сте од Бога, дечице, и победисте их, јер је већи онај који је у вама, него онај који је у свету.

5 Они су од света, и зато говоре према свету и свет их слуша.

6 Ми смо од Бога. Ко познаје Господа, слуша нас. По томе познајемо духа истине и духа заблуде.

7 Љубљени! Љубимо један другога, јер је љубав од Бога, и сваки који има љубав, од Бога је рођен и познаје Бога;

8 а ко нема љубави, тај не позна Бога. Јер је Бог љубав.

9 По томе се показа љубав Божја к нама што Бог Сина свога јединорођенога посла на свет да живимо по њему.

10 У томе је љубав: не као да ми љубисмо Бога, него да је он нас љубио и послао Сина свога као жртву окајања греха наших.

11 Љубљени! Кад је Бог толико нас љубио, дужни смо и ми љубити један другога.

12 Бога није нико никад видео; ако имамо љубав међу собом, Бог у нама стоји, и љубав је његова савршена у нама.

13 По томе познајемо да у њему стојимо, и он у нама, што нам је дао Духа свога.

14 И ми видесмо и сведочисмо да Отац посла Сина као Спаситеља света.

15 Ко призна да је Исус Син Божји, Бог у њему стоји и он у Богу.

16 И ми познасмо љубав коју Бог има к нама, и веровасмо у њу. Бог је љубав, и ко стоји у љубави, у Богу стоји и Бог у њему стоји.

17 Такав је он и такви смо и ми у свету; тиме се љубав у нама усавршује, да имамо поуздање у дан суђења.

18 У љубави нема страха, него савршена љубав изгони страх; јер страх превиђа казну, а ко се боји, није савршен у љубави.

19 А ми имамо љубав у њему, јер он најпре показа љубав своју к нама.

20 Ако ко рече: "Ја љубим Бога", а мрзи на брата свога, лажа је, јер ко не љуби брата свога, кога види, како може љубити Бога, кога не види?

21 И ову заповест имамо од њега: Ко Бога љуби, да љуби и брата свога.

Глава 5.
1 Ко год верује да Исус јесте Христос, од Бога је рођен, и ко год љуби онога који га је родио, љуби онога који је рођен од њега.

2 По томе знамо да љубимо децу Божју, кад Бога љубимо и његове заповести испуњујемо. 3 Јер љубав према Богу у томе је да заповести његове држимо. А заповести његове нису тешке.

4 Јер сваки који је рођен од Бога побјеђује свет, а победа која победи свет то је вера наша.

5 Ко је који свет победи, осим онога који верује да је Исус Син Божји?

6 Он је, Исус Христос, који дође водом и крвљу и Духом; не само водом, него водом и крвљу; и Дух је који сведочи, јер је Дух истина.

7 Јер је троје што сведочи: Дух, вода и крв;

8 и ово је троје сложно.

9 Кад примамо сведочанство човечје, сведочанство је Божје веће, а Божје је сведочанство које сведочи за Сина његова.

10 Ко верује у Сина Божјега има то сведочанство у себи. Ко не верује Богу, начинио га је лажом, јер не верова сведочанству које сведочи Бог за Сина свога. 

11 И то сведочанство је у овоме: да нам је Бог дао живот вечни, и да је овај живот у Сину његовом.

12 Ко има Сина, има живот; ко нема Сина Божјега, нема живота.

13 Ово писах вама, да знате да имате живот вечни ви који верујете у име Сина Божјега.

14 И ово је поуздање које имамо у њега: да ако што молимо, по вољи његовој услиши нас.

15 И кад знамо да нам услиши молитве наше, знамо да ће нам дати што иштемо у њега.

16 Ако ко види брата свога да почиња грех који не води смрти, нека моли, и даће се живот онима који не греше смртно. Има и грех смртни; за тај не говорим да моли.

17 Свака је неправда грех, а има греха који не води смрти.

18 Знамо да ни један који је рођен од Бога не греши, него који је рођен од Бога чува се, и лукави га не дохвата.

19 Ми знамо да смо од Бога и да је сав свет под влашћи лукавога.

20 А знамо да Син Божји дође и даде нам разум да познамо Бога истинитога, и да будемо у истинитом Сину његовом Исусу Христу. Он је који је истинити Бог и живот вечни.

21 Дечице, чувајте се идола.